Přezdrěnk

Přezdrěnk ( Kleinbrösern) je małe sydlišćo w hornjołužiskej gmejnje Radwor. Słuša ke gmejnskemu dźělej Přezdrěń a měješe w lěće 2016 sydom wobydlerjow.

 Geografija 
Wjeska wobsteji z jenož třoch burskich statokow a leži něhdźe 200 metrow sewjerowuchodnje Přezdrěnja w rěčnej łučinje. Na sewjeru ćeče Miłkečanska rěčka a na zapadźe Bolborčanska. Jenički dojězdny puć wjedźe z Miłkec do Přezdrěnka.

 Stawizny 
Sydlišćo naspomni so kaž Přezdrěń prěni raz w lěće 1419 jako Breßen koßmanni a pozdźišo tež jako Breßin schibani. Ležownostne knjejstwo měješe we woběmaj wsomaj Miłkečanske ryćerkubło.

Hač do lěta 1809 přisłušachu ewangelscy Hodźijskej wosadźe a wot toho lěta Njeswačanskej. W lěće 1871 měješe Přezdrěnk 13 wobydlerjow, 1890 hižo 27.

Přezdrěnk bě ze starodawna wjesny dźěl Miłkec a přińdźe 1973 k Małowjelkowskej gmejnje. W běhu zagmejnowanja Małeho Wjelkowa do Budyšina bu hromadźe z Miłkecami a Přezdrěnjom do Radworja přerjadowany.

 Žórła 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Radwor
Kategorija:Sydlišćo w serbskim sydlenskim rumje
Kategorija:Prěnje naspomnjenje 1419